Spoštovane gledalke in gledalci, novinarji v Cankarjevem domu,
pozdravljeni tudi v studiu RTV Slovenija, gospa Nataša.
Izobraževanje oziroma šolstvo, hrbtenica prihodnosti naše družbe
te dni še vedno oziroma vedno bolj zaposluje slovensko vlado,
stroko, šolnike. Danes zato tej temi posvečamo kar dve srečanji
oziroma dve novinarski konferenci. Drugo pričakujte danes ob 15. uri,
ko bosta z nami ministrica za izobraževanje, znanost in šport
doktorica Simona Kustec ter direktor Nacionalnega inštituta
za javno zdravje doktor Milan Krek, specialist javnega zdravja.
Sedaj pa se lahko, medtem ko zaseda vlada, posvetimo poteku zaključevanja
srednješolskega izobraževanja za dijake in dijakinje zadnjih
letnikov. Z nami je danes direktor Državnega izpitnega centra
Darko Zupanc, ki bo predstavil pomen maturitetnega izpita ter poteka
same izvedbe v prihajajočih dneh. Po uvodni predstavitvi bo na voljo
tudi za vaša vprašanja. Gospod Zupanc, podij je vaš,
izvolite, prosim.
Hvala lepa. Spoštovani, v soboto, 30. maja se s pisnim
izpitom iz angleščine, tako pri poklicni kot splošni maturi,
začne spomladanski rok letošnje mature. Prijavljenih je 15.567
dijakov, ki bodo maturo opravljali prvič v celoti,
med njimi 6.078 splošnih maturantov in 9.489 maturantov
poklicne mature. Med vsemi njimi je 1989 srednješolcev,
ki poleg poklicne mature opravljajo še tako imenovani
peti predmet, posamezni predmet splošne mature.
Po soboti se bo matura nadaljevala s ponedeljkom,
s pisnimi izpiti iz slovenščine, italijanščine in madžarščine
kot materinščine, od tako imenovano številčno večjih
predmetov je matematika na vrsti v soboto, 6. junija,
pisni izpiti iz temeljnih strokovno teoretičnih predmetov
poklicne mature bodo v četrtek, 11. junija, množica pisnih izpitov
iz predmetov splošne mature in še nekaterih predmetov poklicne
mature pa bo v obdobju od 2. do vključno 17. junija,
ko se pri splošni maturi zadnji dan pisnega piše kemija.
Izpiti iz četrtega predmeta ter ustni izpiti na obeh maturah
bodo potekali pa od 15. do 23. junija. Letošnjo izvedbo mature
je vsekakor že do sedaj in tudi v naslednjih tednih
bo do neke mere zaznamovala ta epidemija koronavirusa,
tako da so maturitetni krogi in seveda Ministrstvo za šolstvo
že takoj po zaprtju šol odreagiralo najprej formalno s tem,
da se je spremenil maturitetni koledar, v resnici se je spremenil
koledar splošne mature, zamik je pri eseju, ki je bil
iz 5. maja prestavljen na začetek junija pri vseh
materinščinah in nekaj izpitnih nastopov pri glasbi
in sodobnem plesu. Ohranila pa se je možnost s tem
izvedbe spomladanskega roka, tudi boste videli razglasitve
rezultatov in dejansko za izvedbo, povsem normalna izvedba
jesenskega roka, kar je zelo pomembno tudi za letošnji vpis
vseh teh naših maturantov v terciarno izobraževanje.
Tako je s temi ukrepi tudi letošnja izvedba omogočila,
še vedno omogoča srednjim šolam in srednješolcem prehod
v terciarno izobraževanje, ne samo tem dijakom, ki so sedaj
v zaključnih letnikih, ampak na maturo je prijavljenih
še 1.600, več kot 1.600 drugih kandidatov, bodisi,
da opravljajo maturo ponovno, bodisi, da imajo popravne
izpite iz preteklih let, bodisi, da izboljšujejo,
da opravljajo maturo v dveh delih in če letošnje mature
ne bi bilo, bi najmanj ti kandidati, 1.600 njih,
imeli velike težave s prehodom v terciarno izobraževanje.
Podobno težavo bi imeli tudi ti kandidati, ki poleg poklicne
mature, 1.989 jih je, opravljajo v spomladanskem roku
še en predmet splošne mature.
Letošnje prilagoditve mature po vsebini niso velike,
pa vendarle. Najprej se je pri splošni maturi poseglo
v tako imenovane praktične dele. Pri splošni maturi je praviloma
pri vsakem predmetu 20 odstotkov ocene sestavljene
iz deleža, ki je ocenjen v šoli, pri ustnih izpitih
se bo to še dogajalo, medtem ko pri praktičnih delih
je pa to med šolskim letom. Ko so se šole zaprle,
so vse naše državne predmetne komisije na čelu z državno
komisijo za splošno maturo, so za vsak predmet posebej
prilagodile zaključek teh praktičnih delov,
dovolile so šolam podaljšanje roka za oddajo teh gradiv
za maturante, od šole do šole različno, pa vendarle najkasneje
do 4. maja in z 18. majem so podatki že v naših bazah
in prve analize teh praktičnih delov že kažejo, da rezultati
niso sigurno nič slabši kot v preteklih letih,
izkazuje se, da so morda celo malenkost boljši.
Med prilagoditvami naj omenim, da je državna komisija
in potlej tudi ministrica na podlagi interventnega zakona
s sklepom omogočila, da se bodo maturanti lahko
za spomladanski rok nekako odjavili, če bi to želeli
zaradi utemeljenih razlogov in se prijavili na jesenski rok.
Če je spomladanski rok za popravljanje ali izvrševanje
njihov zadnji rok, bi temu rekli zamrznitev spomladanskega roka,
tako ne bodo z jesenskim izgubili nič. Če bodo res utemeljeni
razlogi, bodo maturanti lahko opravljali maturo jeseni,
ne spomladi in tudi tisti, ki so prijavljeni na fakultete
z omejitvijo vpisa, bodo imeli priznano opravljanje
mature za nazaj, rečemo, to pomeni, kot bi jo opravili
v spomladanskem roku. Pri ustnih izpitih, ki so na koncu
v koledarju, po pisnih izpitih, bo omogočeno zaradi možnosti,
da po 16. 3. morda res kakšen delček snovi ni bil predelan
na posamezni šoli, pri posameznem učitelju tako dobro,
kot bi bil, če koronavirusa ne bi bilo, bo na ustnih izpitih
možnost, da po izžrebanem vprašanju tako maturant kot njegov
izpraševalec, učitelj, dogovorno ima učitelj pravico
spremeniti posamezno vprašanje s tega izpitnega listka.
V šolah ... pojavlja se vprašanje, kaj bo letos drugače od sobote,
v naslednjih dveh, treh tednih, ko bodo pisni izpiti
in potem tudi ustni izpiti na šolah. Ena časovna novost je,
da zbiranja dijakov v šoli, okrog oglasnih desk in tako naprej,
ne bo, tako da šole so že oziroma za ustne izpite
lahko še bodo seznanile kandidate za vsak dan pisanja
točno, v kateri učilnici bodo, tako da bodo predčasno
kot v preteklih letih vstopali v šole posamezno,
seveda z vsem upoštevanjem higienskih ukrepov, z razkuževanjem
rok, umivanjem rok z milom v umivalnicah
in po šolskih prostorih bodo na prehodih,
tam, kjer se bodo gibali, nosili maske,
šli bodo pa direktno v svoje učilnice, kjer jih bodo nadzorni
učitelji že pričakali in usmerili na točno določen sedežni red.
Letos bo v učilnicah praviloma 15 kandidatov
na več kot en meter in pol razdalje,
najbrž bo letos zaradi posameznih rizičnih kandidatov
nekaj več kandidatov pisalo maturo v posameznem prostoru
na večji razdalji kot 1,5 ali dva metra oziroma dejansko tudi,
da bodo sami z nadzornim učiteljem v prostoru.
Med odmori je bilo vprašanje skupaj z ravnatelji, kaj narediti,
ali v 30-minutnem odmoru maturante pustiti ven na dvorišče.
Skupna odločitev, tako z ravnatelji kot Nacionalnim
inštitutom za javno zdravje je bila, da je glede na različne
prostorske zmogljivosti šol, število vhodov, izhodov,
možnosti dvorišča pri posamezni šoli, da je letos
bolje, da bodo maturanti med odmori ostajali v učilnici.
Seveda se bodo učilnice takrat zračile, seveda se bodo maturanti
razgibali na tistem manjšem prostoru pred pisanjem naslednje pole.
Kot sem že na začetku omenil, bo razglasitev rezultatov
ostala, predvsem s trudom slovenistov za popravljanje eseja,
ker imajo bistveno manj časa za to kot v preteklih
letih, bodo datumi razglasitve ostali takšni,
kot so bili napovedani. Pred razglasitvijo bomo
na Državnem izpitnem centru in vse naše komisije absolutno
letos še toliko bolj skrbno primerjali dosežene točke
pri posameznem predmetu, pri posamezni poli, pri posamezni
nalogi glede na primerljivost s preteklimi leti. Državni izpitni
center in maturitetni organi zagotavljamo, da imamo
mehanizme, da se lahko zagotovi primerljivost rezultatov,
porazdelitev ocen, splošnega uspeha med leti.
To je pomembno zaradi vstopa v terciarno izobraževanje
ne samo za letošnje leto, ampak tudi za leta v prihodnje,
ker maturanti se izkaže, da 15, 16 odstotkov njih
v naslednjem študijskem letu jih v Sloveniji menja študijski
program, zato je primerljivost med leti dejansko zelo pomembna.
Kot rečeno, razglasitev rezultatov splošne mature
bo 13. julija v šolah, medtem ko pri splošni maturi
bo z geslom možen dostop, tako kot pretekla leta,
že preko naše spletne aplikacije. Pri poklicni maturi
je razglasitev rezultatov že prej, 7. julija na šolah.
Ko se je pojavila epidemija koronavirusa, smo na Državnem
izpitnem centru eno aktivnost, ki smo jo planirali, da bi jo uspeli
narediti čez leto, dve, zelo pospešili, tako da bodo letos
prvič izvedeni e-vpogledi. Po razglasitvi rezultatov mature
imajo po zakonu kandidati pravico do vpogleda in kasneje
do ugovora, letos prvič jim ne bo treba prihajati za to
iz cele Slovenije v Ljubljano in fizično pregledovati
v naših prostorih, v velikih skupinah v tesnih prostorih
izpitne pole, ampak se trudimo še v tem trenutku, da dokončamo
računalniško aplikacijo, da bo vse to možno opraviti
na daljavo, tako da tridnevni vpogled na daljavo bo tekel
od razglasitve 13. julija do 15. julija, naslednji dan,
do 16. julija pa bodo lahko kandidati vložili ugovor
na oceno oziroma na izračun ocene, pri poklicni maturi,
kjer je vse praktično na šolah, letošnjih tehničnih sprememb
pri vpogledih in ugovorih ne bo, vse bo ostalo na šolah.
Morda še pred koncem je vredno povedati, kakšna je skrb že
v preteklih letih in tudi letos za ranljive skupine na maturi.
Slovenski šolski sistem se mi zdi, da za ranljive skupine praviloma
skrbi zelo dobro in tudi pri maturi, kot rečeno, v preteklih letih
in tudi letos je oziroma bo temu tako. Lahko podkrepim s številkami.
Status tako imenovanega kandidata s posebnimi potrebami
ima pri obeh maturah že v tem trenutku oziroma saj smo tik
pred izpiti, več kot 1.000 kandidatov pri obeh maturah,
440 približno pri splošni maturi in 650 pri poklicni maturi,
med njimi je približno 190 kandidatov pri splošni maturi,
ki so dolgotrajno bolni in 185 pri poklicni maturi,
ki so dolgotrajno bolni. Kaj želim s tem povedati? Vseh teh več
kot 1.000 kandidatov ima osnovno zgodbo že v odločbah za opravljanje
mature, da pišejo maturo v posebnem prostoru. In zato je lahko
to razlog, da množičnega pritiska na šolah v teh dneh za opravljanje
mature zaradi koronavirusa v posebnem izpitnem prostoru ni
zaznati, ker kot rečeno, že več kot 1.000 kandidatov ima
to odobreno že zaradi dolgotrajne bolezni oziroma statusa kandidata
s posebnimi potrebami. Državna komisija, ena in druga,
za splošno in poklicno maturo, imata letos še posebno nalogo,
da bosta za posamezne vloge, ki bodo z dokazili utemeljene,
da bi kandidati potrebovali opravljanje mature v jesenskem
roku s priznavanjem za nazaj, da bodo o tem odločale
in povsem sveže podatke od včeraj in danes zjutraj lahko povem,
da je od tako imenovanih več kot 16.000 kandidatov
na obeh maturah letos takih vlog manj kot deset. Manj kot deset
je kandidatov, ki so posebej zaradi koronavirusa zaprosili
Državno komisijo za kakršno koli prilagoditev opravljanja mature
zaradi tega razloga. Med njimi ni nobenega kandidata, ki bi imel
razlog, da ima on korona pozitiven izvid ali bližnji sorodnik,
s katerim živi v istem gospodinjstvu, celo pri poklicni
maturi, sploh med temi desetimi ni nobenega kandidata, torej vseh
sedem ali osem jih je pri splošni maturi. Tako da tudi letos mislimo,
da je oziroma bo za rizične skupine ustrezno poskrbljeno.
In naj za zaključek samo nagovorim maturantke in maturante,
da bi jim pred začetkom izpitnih terminov svetoval, da se umirijo
in zaupajo svoje znanje in svoje sposobnosti.
Jaz sam zaupam ne samo njim, zaupam tako njihovim profesorjem,
ravnateljem šol, da so jih tudi letos dobro pripravili na maturo.
Moje zaupanje ni v zraku, ampak temelji na večletnih podatkih,
morda je premalo znano, da tekoča generacija maturantov
tako splošno kot poklicno maturo na spomladanskem roku
v primerjavi med leti praviloma opravi s 95 ali višjim odstotkom
uspešnosti. Tako da predlagam maturantom in maturantkam,
da se res v naslednjih dneh in jim želim, da izkažejo svoje
znanje in sposobnosti in jim tudi jaz kličem za popotnico srečno.
Hvala lepa za uvodno predstavitev, zdaj pa so na vrsti vprašanja,
tukaj iz Cankarjevega doma oziroma z RTV Slovenija.
Imamo kako vprašanje za našega gosta? Najprej Cankarjev
dom, prosim. -Ja, lepo pozdravljeni, Špela Bezjak, POP TV. Rekli ste,
da je primerljivost s preteklimi leti tudi zaradi menjavanja
študijskih programov zelo pomembna in da je dosegljiva.
Torej, kje mogoče vidite največja morebitna odstopanja? In kako ste
razložili vse te ukrepe, s katerimi boste poskušali zagotavljati,
da bodo rezultati primerljivi, ampak mogoče, kje so tiste
največje razlike? -Zdaj, ponavljam, da dejansko v rednih
maturitetnih postopkih obstajajo mehanizmi za uravnavanje
primerljivosti med leti. Iskreno povedano, vam na vprašanje,
kje bi pričakoval velike razlike, težko odgovorim. Dejansko, ne vem,
kot rečeno, na internih delih, ki imajo nesporno svojo specifiko,
na teh praktičnih delih sem že omenil, ker smo na hitro že
pogledali, kaj je v naših bazah, je primerljivost dobra, celo,
kot rečeno, ponavljam, so rezultati celo malenkost boljši
kot preteklo leto. Tako da bi kje pri kakšnem predmetu, pri kakšni
izpitni poli se posebej bali, ne pričakujemo, naš poudarek in moj
je, da smo pripravljeni tudi na to. -Super, hvala. -Zdaj pa damo besedo
še na sedež TV Slovenija. -Dober dan torej tudi iz studia
Televizije Slovenija. Za direktorja Državnega izpitnega centra Darka
Zupanca do tega trenutka nismo prejeli novinarskih vprašanj.
Dobro. Je še kako vprašanje tukaj v dvorani? Prosim?
Aha, v redu. Potem pa najlepša hvala, doktor Zupanc, za vaš
prispevek. Sedaj sem na voljo tudi sam.
Lepo pozdravljeni, Tatjana Žnidaršič, STA.
Mene pa zanima, kako je z nošenjem mask? Če dobro razumemo doktor
Beovićevo, naj bi v strokovni svetovalni skupini razmišljali,
da morda tako obsežno nošenje mask ne bi bilo več potrebno,
pa me zanima, če tudi vlada razmišlja o kakšnem rahljanju
ukrepov na tem področju? -Za rahljanje ukrepov si da vlada
svetovati od svetovalne skupine. Jaz pričakujem, da bomo doktor
Beovićevo gostili na začetku prihodnjega tedna, ko bo, če bo
njena skupina prišla z morebitnimi dodatnimi spremljevalnimi ukrepi,
kaj takega tudi pojasnili. Zaenkrat temu še ni tako. -Hvala.
Pa še vprašanje na vavčerje. Nekateri ponudniki turističnih
nastanitev v primeru, da družina oziroma posameznik koristi vavčer,
končno ceno zaračunajo tudi do 30 odstotkov več, se pravi,
ta nek paket. Kako to komentirate oziroma se bo dalo regulirati,
da te cene v primeru koriščenja vavčerjev ne bi poskočile v nebo?
Torej, izgleda, da je to neke vrste obsesija, ljudje razmišljajo
o vse mogočih možnostih, kaj in kako naprej. Mi načrtujemo,
da bomo o tem pripravili posebno tiskovno konferenco
na začetku prihodnjega tedna.
Zagotovo naj bi jutri imeli tukaj
tudi podpredsednika vlade gospoda Počivalška, ki bo znal
marsikaj v zvezi s tem tudi pojasniti. Nekaj dni je še potrebno
počakati. Kot veste, ta naslednji paket ukrepov še ni sprejet,
ko bo ta paket sprejet, se bomo lahko pogovarjali tudi o načinu
implementacije. -Ampak mogoče, če vas lahko prosim za en vaš
komentar, kako vi osebno doživljate potem take ponudbe?
Torej, ne gre za to, kako jih sam doživljam. Gre za to, da ne morejo
biti diskriminatorni, da ni mogoče nekomu, ki bi rad prišel na podlagi
tega vavčerja, izkoristiti pravice iz vavčerja, zaračunati več
in drugače, kot je to običajno v vseh teh turističnih kapacitetah.
Mi pač želimo zelo jasno in transparentno delovanje,
želimo vzpodbuditi gospodarstvo, da se tukaj vendarle stvari
zažene, želimo nadomestiti izpad tujih gostov, ki jih zaradi
objektivnih razmer v tem trenutku še ni, vsekakor pa se seveda
zelo hitro in učinkovito dogovarjamo za sprostitev prihoda
gostov in koriščenje naših turističnih kapacitet, tako da
pričakujemo, da bomo pomembno sporočilo iz tega naslova dobili
tudi danes pred koncem dneva in predlagam, da potem
v nadaljevanju danes popoldne, ko imamo še eno tiskovno konferenco,
zastavite kako vprašanje tudi našima gostoma. -Se pravi, če vas
še za konec prav razumem. V bistvu lahko turistični ponudniki
s tem dosežejo kontra učinek pravzaprav od namena vavčerja,
če potem za razliko vavčerja zvišujejo? -Torej, diskriminatorna
obravnava ne more biti naš cilj. Vlada seveda želi, da bi vsi
ponudniki dosledno spoštovali enaka pravila. Torej, gre
za odločitev vlade, ki želi pomagati našemu turističnemu
gospodarstvo, ki želi omogočiti, da bi se izpad tujih gostov v tem
kritičnem obdobju čimprej zapolnil z našimi gosti, predvsem
pa ne more dovoliti, da bi bili naši domači gostje, ki so vedno
najbolj kvalitetni gostje, biti diskriminirani v primerjavi
z nekaterimi drugimi. Želimo, da se tudi turistično gospodarstvo
čimprej zažene vsaj v delnem obsegu, če že ne v enakem obsegu,
kot je to bilo pred izbruhom te nalezljive bolezni in iz teh
razlogov seveda si želimo, da bi se tudi vsi ponudniki
storitev zavedali, kaj pravzaprav s tem povzročajo, vlada
diskriminacije ne bo dovolila. -Hvala. -Prosim.
Je še kako vprašanje?
Imamo še vprašanje iz studia Televizije Slovenija. In sicer
novinar Rajko Gerič, Planet TV, vas sprašuje. Gospod Kacin,
kdaj mislite, da boste vi lahko si privoščili dopust, glede na to,
da ste vsak dan na tiskovnih konferencah in kje bi vi porabili
bon? -Torej, o tem se moram posvetovati z družino.
Zaenkrat te možnosti še ni bilo. Upam, da bom to lahko izkoristil
v jesenskem obdobju, ko se bodo razmere nekoliko umirile.
Mi vsekakor načrtujemo, da bomo, dokler se stvari ne normalizirajo,
dokler se ta prvi val ne poleže, še ves čas na voljo. Ne morem
trditi, da bomo delali vsak dan v prihodnjem mesecu, tako kot smo
delali doslej, ampak zagotovo bodo ukrepi, ki jih bo vlada
sprejemala na podlagi zakona o nalezljivih boleznih, zagotovo
aktualni še nekaj časa, vsaj, rekel bi, prvo polovico meseca,
ki se bo pravkar začel, bomo tukaj, ko pa mi bodo delovni
pogoji dopuščali, bom potem z družino iskal tudi možnosti
za prihodnost. Ampak v načelu bi rekel, dal bom prednost drugim
državljankam in državljanom, da izkoristijo to možnost, sam pa
se bom postavil v vrsto tam nekje proti koncu leta. -Hvala lepa
za odgovor, nimamo več vprašanj. -Prav. Najlepša hvala za vsa
vprašanja, hvala doktor Zupancu za njegov prispevek. Kot že
napovedano, se danes ponovno srečamo ob 15. uri, ko bosta
z nami ministrica za izobraževanje, znanost in šport doktor Simona
Kustec ter direktor Nacionalnega inštituta za javno zdravje Milan
Krek, specialist javnega zdravja. Kot veste, pravkar poteka seja
Vlade Republike Slovenije. Pričakujemo lahko, da bosta
predstavila današnjo odločitev vlade glede nadaljnjega odpiranja
vzgojno-izobraževalnih programov, do takrat pa zaenkrat na svidenje
in vidimo se ob treh popoldne. Hvala lepa za pozornost.